汴渠
作者：石介
朝代：宋

paragraphs: 隋帝荒宴遊，厚地刳爲溝。
萬舸東南行，四海困橫流。
義旗舉晉陽，錦帆入揚州。
揚州竟不返，京邑爲墟丘。
吁哉汴渠水，至今病不瘳。
世言汴水利，我爲汴水憂。
利害吾豈知，吾試言其由。
汴水濬且長，汴流湍且遒。
千里泄地氣，萬世勞人謀。
舳艣相屬進，餽運曾無休。
一人奉口腹，百姓竭膏油。
民力輸公家，斗粟不敢收。
州侯共王都，尺租不敢留。
太倉粟峨峨，冗兵食無羞。
上林錢朽貫，樂官求徘優。
吾欲塞汴水，吾欲壞官舟。
請君簡賜予，請君節財求。
王畿方千里，邦國用足周。
盡省轉運使，重封富民侯。
天下無移粟，一州食一州。